石首縣雨中繫舟戲作短歌
作者：陸游
朝代：宋

paragraphs: 庚寅去吳西適楚，秋晚孤舟泊江渚。
荒林月黑虎欲行，古道人稀鬼相語。
鬼語亦如人語悲，楚國繁華非昔時。
章華臺前小家住，茆屋雨漏秋風吹。
悲哉秦人真虎狼，欺侮六國囚侯王。
亦知興廢古來有，但恨不見秦先亡。
開窗酹汝一杯酒，等爲亡國秦更醜。
驪山冢破已千年，至今過者無傷憐。